Proiect
PARLAMENTUL REPUBLICII MOLDOVA

LEGE

privind denunţarea Acordurilor constitutive ale Comunităţii Statelor Independente 
În temeiul Constituţiei Republicii Moldova, al Convenţiei de la Viena cu privire la Dreptul Tratatelor (ratificată prin Hot. Parl. nr.1135-XII din 04.08.92) şi al Legii nr. 595 din 24 septembrie 1999 privind tratatele internaţionale ale Republicii Moldova, Parlamentul adoptă prezenta lege organică.
Articolul 1. Parlamentul Republicii Moldova denunţă:

a) Acordul de constituire a Comunităţii Statelor Independente ratificat, cu rezerve, prin Hotărîrea Parlamentului nr. 40-XIII din 08.04.1994;

b) Acordul cu privire la crearea Uniunii Economice, ratificat prin Hotărîrea Parlamentului nr. 41-XIII din 08.04.1994.

Articolul 2. Ministerul Afacerilor Externe şi al Integrării Europene, la data intrării în vigoare a prezentei legi:

a) va pregăti instrumentele de denunţare a Acordurilor;

b) va demara negocieri pentru încheierea cu statele membre ale Comunităţii Statelor Independente a acordurilor care să permită atingerea obiectivelor de interes comun şi asigurarea dezvoltării armonioase a tuturor schimburilor comerciale.

Articolul 3. Prezenta lege intră în vigoare la data adoptării, iar prevederile articolului 1 al legii vor intra în vigoare la data semnării Acordului de asociere a Republicii Moldova la Uniunea Europeană.
PREŞEDINTELE PARLAMENTULUI

Expunere de motive
Aderarea ţării noastre la UE solicită expres alinierea la standardele europene, fapt care necesită restructurări profunde în plan economic, politic şi social, armonizarea legislaţiei cu acquis-ul comunitar precum şi evitarea suprapunerilor în privinţa angajamentelor politice şi comerciale în plan regional. 
Semnarea Acordului european de asociere va însemna o perspectivă clară de aderare a Moldovei la UE. Un asemenea acord, după modelul fostelor şi actualelor ţări candidate, vizează aspectul politic şi respectiv consultările bilaterale şi multilaterale asupra oricărei probleme de interes comun; aspectul comercial, în scopul instituirii unei zone de liber schimb; cooperarea în domeniile economic, cultural şi financiar; adoptarea legislaţiei comunitare, în particular a celei privind proprietatea intelectuală şi concurenţa. Din aceste considerente, toate angajamentele internaţionale ale Republicii Moldova în domeniul educaţional, vamal, al concurenţei, calităţii produselor şi serviciilor ş.a., din momentul semnării Acordului de asociere la UE, vor necesita o amplă reevaluare în sensul conformităţii acestora cu cerinţele comunitare. 
Ţinînd seama de faptul că Ministerul Afacerilor Externe şi al Integrării Europene a anunţat recent că autorităţile Republicii Moldova vor solicita Uniunii Europene, după finalizarea implementării Planului de Acţiuni UE – Republica Moldova, semnarea Acordului de asociere la UE, fapt care va garanta cursul ireversibil de integrare europeană a Republicii Moldova, este imperativă:

· analiza timpurie a compatibilităţii angajamentelor Republicii Moldova în cadrul Comunităţii Statelor Independente cu procesul de integrare europeană;

· anticiparea eventualelor consecinţe şi a impactului pe sectoare ale sistării de către Republica Moldova a calităţii de membru al CSI;
· dezvoltarea scenariilor de amortizare a eventualelor dezacorduri apărute în urma schimbării formatului de colaborare a Republicii Moldova cu statele din spaţiul post-sovietic (după modelul Estoniei, Letoniei şi Lituaniei);

· lansarea şi susţinerea continuă a unui proces amplu de reglementare a relaţiilor bilaterale cu statele-membre ale CSI în funcţie de interesele naţionale ale Republicii Moldova.
Este clar că posibilităţile de cooperare multilaterală în cadrul CSI sunt epuizate şi că statele membre, în dependenţă de vectorul politic şi al dezvoltării economice ales, au interese tot mai convergente. De aceea, misiunea ţării noastre în această organizaţie, pînă în momentul semnării Acordului de asociere la UE, este de a diminua impactul negativ asupra Moldovei al dezintegrării CSI.
Evident, un asemenea proces este consumator de timp, de aceea se consideră raţional a denunţa acordurile constitutive ale CSI, din momentul semnării Acordului european de asociere. Pînă atunci, MAEIE este împuternicit să pregătească instrumentele de denunţare a Acordurilor şi să iniţieze negocieri pentru încheierea cu statele membre ale CSI a unor acorduri bilaterale care să permită atingerea obiectivelor de interes comun şi asigurarea dezvoltării armonioase a tuturor schimburilor comerciale.

